RCS&RDS va lansa, la 20 octombrie, serviciul Voce 4G (VoLTE), care va fi disponibil doar pe terminalele Samsung Galaxy S8 si S8+, după ce testele de compatibilitate efectuate de operatorul telecom și producătorul sud-coreean au fost finalizate cu succes.

Aplicația software a terminalului ce conține funcționalitatea de voce peste tehnologia 4G va putea fi actualizată începând cu 20 octombrie, inclusiv pentru terminalele aflate deja in uz.

Tehnologia Voice over LTE (VoLTE) permite realizarea unei convorbiri telefonice prin rețeaua 4G, fără a mai necesita trecerea automată a terminalului din rețeaua de date 4G către cea clasică pentru voce, 3G.

Astfel, prin intermediul serviciului Voce 4G, utilizatorii rețelei Digi Mobil beneficiază de conectarea aproape instantanee a apelului, timpul de așteptare din momentul inițierii apelului și până în momentul în care e apelat telefonul unui destinatar din rețea, care utilizează tot Voce 4G, scăzând sub două secunde.

Totodată, convorbirile prin rețeaua 4G au o calitate și claritate a sunetului mult mai ridicate.

În plus, este posibilă realizarea simultană de apeluri telefonice cu sesiuni de download și streaming la viteze 4G. Serviciul Voce 4G, precum și activarea sa sunt gratuite pentru toate abonamentele din ofertă.

“Începând cu data de 20 octombrie, utilizatorii Digi Mobil care folosesc terminale Samsung Galaxy S8 si S8+ vor putea beneficia de noul serviciu Voce 4G, respectiv de avantajele tehnologiei VoLTE. Acesta este încă unul dintre pașii importanți pe care îi întreprindem în consolidarea poziționării Digi Mobil ca un furnizor de servicii de încredere, dar și accesibil în continuare pentru toți românii. El se adaugă la investițiile continue în extinderea acoperirii rețelei la nivel național, densificarea celulelor pentru sporirea puterii și stabilității semnalului, dar și la ofertele comerciale, concepute astfel încât să raspundă cerințelor și nevoilor de comunicare ale clienților, prin cele mai bune prețuri și trafic de date nelimitat la orice abonament”, a declarat Valentin Popoviciu, vicepreședintele RCS&RDS.

Oferta Digi Mobil include modelele Samsung Galaxy S8 și S8+, care pot fi achiziționate în 24 de rate la abonamentele Optim.

Rata lunară pentru modelul Samsung Galaxy S8 este de 108 lei/lună, iar pentru S8+ este de 123 de lei, TVA inclus, plus avans.

Digi Mobil este serviciul de telefonie mobilă din portofoliul RCS&RDS, unul dintre cei mai importanti operatori de telecomunicatii din regiune care furnizeaza servicii in Romania, Ungaria, Spania si Italia.

Rețeaua Digi Mobil este construită și funcționează în tehnologiile 3G și 4G, în benzile de frecvență 900 Mhz (3G), 2.100 Mhz (3G și 4G LTE FDD în banda 1), 2.600 Mhz (LTE TDD în banda 38 și 3700 LTE TDD în banda 43).